Ba ne ba kgatlhwa thata ke motšhine wa MAN Roland Lithoman o o gatisang dimakasine di le 90 000 ka ura. Gape ba ne ba kgatlhwa ke motšhine o o kopanyang dibuka le lefelo le legolo la go paka le go romela dikgatiso tse di fetang ditone di le 14 letsatsi le letsatsi. Basupi ba ba dirang mo mafapheng a a farologaneng ba ne ba baya ditshwantsho tse di kgatlhang mo dikagong tseno, go akaretsa le se se sobokanyang hisitori ya go gatisa dibuka go tloga fa go ne go dirisiwa motšhine wa Gutenberg go fitlha mo nakong eno e go dirisiwang motšhine wa bosheng wa litho-offset. Setshwantsho se sengwe se ne se bontsha kafa lekala le tlhokomelang tikologo ka gone. Ka sekai, go na le motšhine o o fisang digase tse di kotsi le monko wa dienke tse di dirisiwang mo metšhineng e e gatisang mme go na le tanka e e gopang lerole le le tswang mo pampiring e e dirisiwang mo metšhineng.